
     RAPORT

asupra proiectului de Lege pentru aprobarea Ordonanţei de urgenţă a Guvernului nr.285/2000 privind structurile multiculturale ale Universităţii Babeş-Bolyai din Cluj-Napoca

În urma examinării proiectului de Lege pentru aprobarea Ordonanţei de urgenţă a Guvernului nr.285/2000 privind structurile multiculturale ale Universităţii Babeş-Bolyai din Cluj-Napoca, în şedinţa din 14 martie 2001, Comisia a hotărât că acesta nu poate fi acceptat şi propune Plenului respingerea pentru următoarele motive:

1. În conformitate cu prevederile art.56 din Legea nr.84/1995, republicată şi art.1 din Legea nr.88/1993, republicată, instituţiile de învăţământ superior se înfiinţează prin lege. 

2. Potrivit notei de fundamentare proiectul OUG nr.285/2000 are ca obiect de reglementare consacrarea caracterului multicultural al Universităţii Babeş-Bolyai, respectiv obţinerea statutului legal de ,,instituţie de învăţământ superior multiculturală,, , text cuprins, deja, în Carta Universitară.

3. În art.123, alin.(1) din Legea nr.84/1995, republicată, se foloseşte sintagma ,,instituţii de învăţământ superior multiculturale,,. Deşi necesară, o astfel de definiţie nu se formulează nici în textul propus în OUG. S-a creat astfel paradoxul solicitării unei structuri instituţionale care nu este definită în nici un text legislativ.

4. Noţiunile de linie de studiu, departament al liniei de studiu şi grup al liniei de studiu nu sunt definite în Legea învăţământului. Ca structuri organizatorice acestea au competenţe de decizie şi mecanisme de luare a deciziilor în senatul universitar care încalcă principiile democratice (vezi comisiile paritare).

5. Formarea departamentelor liniilor de studii crează o serie de paralelisme administrative, care nu se justifică din punct de vedere managerial. 

6. Conducerea departamentelor liniilor de studii de către prorectori face ca la Universitatea Babeş-Bolyai să fie şase prorectori, mai mult decât prevăd reglementările M.E.C. în vigoare, respectiv maxim patru prorectori.

7. Ordonanţa sugerează modificarea valorilor coeficienţilor din modelul de finanţare elaborat de CNFIS şi aprobat de M.E.C., în funcţie de caracterul multicultural al universităţii. Menţionăm că Legea învăţământului şi Carta Universităţii Babeş-Bolyai nu conţin reglementări privind corelarea valorii coeficienţilor din modelul de finanţare cu apartenenţa studenţilor la anumite linii de studiu.

8. Prevederile Ordonanţei se referă în esenţă nu la structurile de conţinut ale planurilor de învăţământ sau la cele lingvistice, ci la structurile de administrare a procesului de învăţământ pe cele trei linii: română, maghiară şi germană. Dacă ordonanţa ar fi adoptată s-ar crea un sistem discriminatoriu faţă de alte universităţi.

9. Analiza atentă a reglementărilor din Legea învăţământului nr.84/1995, republicată, şi din Carta Universităţii Babeş-Bolyai ne duce la concluzia că prevederile ordonanţei nu reglementează ceva nou şi în consecinţă nu sunt necesare. 

10. Ideile din această ordonanţă pot fi, eventual, avute în vedere de Ministerul Educaţiei şi Cercetării la amendarea Legii învăţământului.

În raport de obiectul şi conţinutul său, proiectul de lege face parte din categoria legilor organice.

